夏日同盟遊玉湖分韻得柳字
作者：周密
朝代：宋

paragraphs: 澤國秋早凉，谿山喜招誘。
扁舟以遨遊，嘉與同志友。
菡萏池百弓，花竹園五畝。
左映碧浪湖，右带浮玉阜。
當年經鉏翁，依水開戶牖。
游鱗習吾伊，飛鳥謝揮手。
牙籤卷三萬，散漫今何有。
斑斑屋壁間，僅見詩數首。
萬事正如此，何以圖不朽。
得喪類蕉鹿，功名等芻狗。
古今聊復爾，紛華亦非久。
人生匪金石，安得百年壽。
矧余蒲柳姿，髮白慚老醜。
蹣跚笑鱉跛，緩慢羞牛後。
因循負壯圖，漫浪若聱叟。
鷗盟倏焉聚，一笑夫豈偶。
溪翁饋魚蟹，野老分蓮藕。
高詠甫里篇，滿飲烏程酒。
清狂君勿嗤，嵇阮未易不。
蘋風送回橈，殘虹掛高柳。